b'\n_START_ARTICLE_\nHelikopterplass\n_START_PARAGRAPH_\nEn helikopterplass (ogs\xc3\xa5 kalt heliport) er en flyplass beregnet utelukkende for helikoptre. Det er et hvert omr\xc3\xa5de p\xc3\xa5 land, vann, bygning, skip eller annen fast eller flyttbar innretning der helikopter foretar start, landing, taksing eller er oppstilt. Helikopterplasser, som flyplasser, deles i naturlige landingsplasser og forberedte landingsplasser. Helikopterplasser p\xc3\xa5 faste og flytende oljeplattformer og p\xc3\xa5 skip kalles helikopterdekk._NEWLINE_Helikoptre er s\xc3\xa6rlig godt egnet til, og har sitt fortrinn i, \xc3\xa5 kunne lande og starte n\xc3\xa6rmest hvor som helst hvor det er et \xc3\xa5pent omr\xc3\xa5de, p\xc3\xa5 naturlige landingsplasser, og benyttes i stor grad til dette i forbindelse med de oppdragene som de utf\xc3\xb8rer, s\xc3\xa5 som transportoppdrag, redningsoppdrag og luftambulanseoppdrag._NEWLINE_Helikopterplasser og helikopterdekk som benyttes til passasjerflyging er vanligvis bygd og drevet i samsvar med myndighetskrav. Disse kravene er basert p\xc3\xa5 ICAOs internasjonale standarder i ICAO Annex 14 Part 2.\n_START_SECTION_\nHelikopterplasser i Norge\n_START_PARAGRAPH_\nDe fleste forberedte helikopterplasser i Norge er tilknyttet sykehus eller anlagt p\xc3\xa5 oljeplattformer._NEWLINE_I Norge er det en helikopterplass, V\xc3\xa6r\xc3\xb8y helikopterhavn, som har regul\xc3\xa6r rutetrafikk.\n_START_SECTION_\nNaturlig helikopterplass\n_START_PARAGRAPH_\nBruk av naturlige landingsplasser i Norge krever grunneiers tillatelse og er i tillegg regulert gjennom lov om motorferdsel i utmark. Generelt er det tillatt \xc3\xa5 lande en gang i blant p\xc3\xa5 innmark, forutsatt at en har tillatelse fra den som eier omr\xc3\xa5det. I utmark er det betydelige begrensninger for vanlig flyging, men ikke for rednings- og ambulanseoppdrag.\n_START_SECTION_\nBygging og drift\n_START_PARAGRAPH_\nI Norge skal helikopterplasser p\xc3\xa5 land som har med enn 6 landinger pr uke tilfredsstille kravene i luftfartsregelverket og ha konsesjon og s\xc3\xa6rskilt godkjenning fra Luftfartstilsynet._NEWLINE_I krav til konsesjon i BSL E 1-1 ligger blant annet at konsekvensene for milj\xc3\xb8et, herunder st\xc3\xb8y skal vurderes. Dersom plassen ligger p\xc3\xa5 en bygning er det krav om at det utarbeides en risiko- og s\xc3\xa5rbarhetsanalyse.'